钦定古今图书集成/明伦汇编/官常典/第735卷 > 陈友定〈子海〉 尹克仁 朵耳麻
## 钦定古今图书集成/明伦汇编/官常典/第735卷 > 陈友定〈子海〉 尹克仁 朵耳麻

按《明外史》本传：“友定一名有定，字安国，福清人，徙居
汀之清流，世业农。为人沈勇，喜游侠，乡里皆畏服之。
至正中，汀州府判蔡公安至清流，募民兵讨贼，友定
应募。公安与语，奇之，使掌所募兵，署为黄土砦巡检，
讨平诸山寨，进清流县尹。陈友谅遣邓克明等陷汀
郡，略杉关，行省授友定汀州路总管，御之，战于黄土”，
大捷，走克明。逾年，克明复取汀州，急攻建宁。守将完
者帖木儿檄友定入援，连破贼，悉复所失郡县。行省
上其功第一，进参知政事。已，置分省于延平，以友定
为平章。于是友定尽有福建八郡之地，友定以农家
子起佣伍，目不知书。及据八郡，数招致文学知名士
如闽县郑定、庐州王翰之属，留置幕下。麤涉文史，习
为五字小诗，皆有意理，然颇任威福，所属违令者，辄
承制诛窜不绝。漳州守将罗良心不平，以书责之曰：
“郡县者，国家之土地；官司者，人主之臣役；而廥廪者，
朝廷之外府也。今足下视郡县如室家，驱官僚如圉
仆，擅廥廪如私藏，名虽报国，实有鹰扬跋扈之心。不
知足下欲为郭子仪乎，抑为曹孟德乎？”友定怒，竟以
兵诛良。而福清宣慰使陈瑞孙、崇安令孔楷、建阳人
詹翰拒友定不从，皆被杀。于是友定威震八闽，然事
元未尝失臣节。是时，张士诚据浙西，方国珍据浙东，
名为附元，岁漕粟大都辄不至，而友定岁运粮数十
万至元都。海道辽远，至者尝十三四。元主嘉之，下诏
褒美。太祖既定婺州，与友定接境。友定侵处州，参政
胡深击走之。遂下浦城，克松溪，获友定将张子玉。与
朱亮祖进攻建宁，破其二栅。友定遣阮德柔以兵四
万屯锦江，绕出深后，断其归路，而自率牙将赖政等
以锐师搏战，德柔自后夹击，深兵败，被执死之。太祖
既平方国珍，即发兵伐友定。将军胡廷美、何文辉由
江西趋杉关，汤和、廖永忠由明州海道取福州，李文
忠由浦城取建宁，而别遣使至延平招谕友定。友定
置酒大会诸将及宾客，杀明使者，沥其血酒瓮中，与
众酌饮之。酒酣，誓于众曰：“吾曹并受元厚恩，有不以
死拒者，身磔妻子戮！”遂往巡视福州，环州城皆筑垒，
距垒五十步辄筑一台，严“兵为拒守计。已而闻杉关
破，急分军为二，命其将以一军守福，而自率一军守
延平，以相掎角。”及汤和等舟师抵福之五虎门，平章
曲出引兵逆战，败。明人悉缘南台蚁附登城，守将遁
去。参政尹克仁、宣政使朵耳麻不屈死。佥院柏帖木
儿积薪楼下，杀妻妾及二女，纵火自焚死。廷美克建
宁，汤和进攻延平。友定谋于众曰：“敌兵方锐，难与争
锋，不如持久困之。”诸将请出战，不许。数请不已，友定
疑所部叛，杀萧院判，军士多出降。会军器局灾，城中
炮声震地，明师知有变，急攻城。友定呼其属诀曰：“大
事已去，吾一死报国，诸君努力！”因退入省堂，衣冠北
面再拜，仰药死。所部争开城门纳明师。师入，趋视友
定，犹未绝也。舁出水东门，适天大雷雨，友定复苏，遂
械送京师。人见帝，诘之，友定厉声曰：“国败家亡，死耳，
尚何言！”遂并其子海杀之。海一名宗海，工骑射，亦喜
宾礼文士。友定既被执，自将乐归于军门，至是从死。
元末，所在盗起，民间起义兵，保障乡里，称元帅者，不
可胜数，元辄因而官之。其后，或去为盗，或事元不终，
惟友定父子死义，时人称完节焉。友定既死，兴化、泉
州皆望风纳款，独漳州达鲁花赤迭里弥实具公服
北面再拜，引斧斫印章，以佩刀剚喉而死。时云“闽有
三忠”，谓友定、柏帖木儿、迭里弥实也。